b'\n_START_ARTICLE_\nMykolas Kazimieras Kocielas\n_START_SECTION_\nBiografija\n_START_PARAGRAPH_\nLietuvos bajor\xc5\xb3 Kociel\xc5\xb3 gimin\xc4\x97s atstovas, herbo \xe2\x80\x9ePelikan\xe2\x80\x9c savininkas. Samuelio Jeronimo Kocielos ir Anos Vonliar s\xc5\xabnus._NEWLINE_1669 metais Mykolas Kazimieras Kocielas dalyvavo elekciniame seime, kur palaik\xc4\x97 Mykolo Kaributo Vi\xc5\xa1nioveckio i\xc5\xa1rinkim\xc4\x85 \xc4\xaf Lenkijos karaliaus sost\xc4\x85. 1674 metais pasira\xc5\xa1\xc4\x97 Jono Sobieskio elekcij\xc4\x85. 1697 metais palaik\xc4\x97 Saksonijos kurfiursto Augusto II Stipriojo kandidat\xc5\xabr\xc4\x85._NEWLINE_Mykolas Kazimieras Kocielas buvo vienas i\xc5\xa1 respublikon\xc5\xb3 grupuot\xc4\x97s lyderi\xc5\xb3, pasisakiusi\xc5\xb3 prie\xc5\xa1 Sapieg\xc5\xb3 vie\xc5\xa1patavim\xc4\x85 Lietuvos Did\xc5\xbeiojoje Kunigaik\xc5\xa1tyst\xc4\x97je. 1683 metais gavo A\xc5\xbemenos pakamario titul\xc4\x85, 1685 metais tapo Vitebsko ka\xc5\xa1telionu. 1698 metais buvo i\xc5\xa1rinktas Lietuvos Tribunolo mar\xc5\xa1alka._NEWLINE_1698 met\xc5\xb3 viduryje buvo i\xc5\xa1rinktas vienu i\xc5\xa1 Lietuvos \xc4\xafgul\xc5\xb3 pasiuntini\xc5\xb3 pas Lenkijos karali\xc5\xb3 August\xc4\x85 Stipruj\xc4\xaf. 1698\xc2\xa0m. baland\xc5\xbeio 14 d. organizavo bajor\xc5\xb3 suva\xc5\xbeiavim\xc4\x85 Vilniuje, kur buvo i\xc5\xa1rinktas LDK vaivadij\xc5\xb3 ir paviet\xc5\xb3 generaliniu pulkininku, gavo vald\xc5\xbei\xc4\x85 bajor\xc5\xb3 \xc4\xafgulom ir teis\xc4\x99 u\xc5\xbesiimti atlyginimo i\xc5\xa1mok\xc4\x97jimu Lietuvos kariams._NEWLINE_1698\xc2\xa0m. rugpj\xc5\xab\xc4\x8dio 14 d. Mykolas Kazimieras Kocielas su\xc5\xa1auk\xc4\x97 nauj\xc4\x85 bajor\xc5\xb3 suva\xc5\xbeiavim\xc4\x85 Vilniuje, kur pareikalavo paleisti visas Lietuvos \xc4\xafgulas, kurios buvo Sapieg\xc5\xb3 vadovaujamos. Pasira\xc5\xa1\xc4\x97 Puzavicko nutarim\xc4\x85 1698 metais._NEWLINE_1700 metais Lietuvos I\xc5\xbedo Tribunolas, vadovaujamas Lietuvos did\xc5\xbeiojo etmono ir Vilniaus vaivados Kazimiero Jono Sapiegos, nustat\xc4\x97 finansin\xc4\xaf M. Kocielos piktnaud\xc5\xbeiavim\xc4\x85, bet nesugeb\xc4\x97jo privesti prie atsakomyb\xc4\x97s. 1700\xc2\xa0m. rugpj\xc5\xab\xc4\x8dio 21 d. sudar\xc4\x97 paliaubas su Sapiegomis. 1700 met\xc5\xb3 rugs\xc4\x97j\xc4\xaf-spal\xc4\xaf vadovavo bajor\xc5\xb3 Mstislavlio, Vitebsko, A\xc5\xa1menos ir Or\xc5\xa1os paviet\xc5\xb3 \xc4\xafgulai, kuri spalio 15 d. buvo sumu\xc5\xa1ta A\xc5\xa1menos m\xc5\xab\xc5\xa1yje Lietuvos did\xc5\xbeiojo i\xc5\xbedininko Povilo Benedikto Sapiegos._NEWLINE_1700\xc2\xa0m. lapkri\xc4\x8dio 18 d. Mykolas Kazimieras Kocielas dalyvavo Valkinink\xc5\xb3 m\xc5\xab\xc5\xa1yje, kur vadovavo kairiam Lietuvos \xc4\xafgulos sparnui. Pasira\xc5\xa1\xc4\x97 1700\xc2\xa0m. Valkinink\xc5\xb3 nutarim\xc4\x85, po to kartu su Grigaliumi Antanu Oginskiu gavo teis\xc4\x99 surinkti gaunamas pajamas i\xc5\xa1 muit\xc5\xb3 ir tapo komisaru prie generalinio pulkininko Mykolo Servacijaus Vi\xc5\xa1nioveckio. Tais pa\xc4\x8diais metais gavo Trak\xc5\xb3 ka\xc5\xa1teliono pareigyb\xc4\x99, o 1703 metais tapo Trak\xc5\xb3 vaivada._NEWLINE_Po Valkinink\xc5\xb3 m\xc5\xab\xc5\xa1io Mykolo Kazimiero Kocielos poveikis respublikon\xc5\xb3 stovykloje suma\xc5\xbe\xc4\x97jo._NEWLINE_Dalyvavo bajor\xc5\xb3 suva\xc5\xbeiavimuose Ru\xc5\xbeanuose (1701), Vilniuje (1701 ir 1703) ir Gardine (1701). Respublikon\xc5\xb3 derybose su Sapiegomis 1701 metais Mykolas Kazimieras Kocielas pasisak\xc4\x97 prie\xc5\xa1 paliaubas._NEWLINE_Buvo vienas LDK ir ATR \xc4\xafstojimo \xc4\xaf \xc5\xa0iaur\xc4\x97s kar\xc4\x85 (1700\xe2\x80\x931721) iniciatori\xc5\xb3. Karo metu palaik\xc4\x97 August\xc4\x85 Stipruj\xc4\xaf ir orientavosi \xc4\xaf Rusij\xc4\x85. 1704 metais prisijung\xc4\x97 prie Sandomiro konfederacijos. 1707 metais dalyvavo bajor\xc5\xb3 suva\xc5\xbeiavime Novogrudkoje. \xc5\xa0ved\xc5\xb3 armijos puolimo metu, 1708 metais, i\xc5\xa1va\xc5\xbeiavo \xc4\xaf Rusij\xc4\x85._NEWLINE_1710 metais Mykolas Kazimieras Kocielas gavo Lietuvos did\xc5\xbeiojo i\xc5\xbedininko pareigyb\xc4\x99. Piktnaud\xc5\xbeiavo savo pareigybe. Pagal Kazimiero Dominyko Oginskio skund\xc4\x85 1711 metais LDK Tribunolas nuteis\xc4\x97 j\xc4\xaf garb\xc4\x97s netekimu ir mirties bausme. 1712\xc2\xa0m. sausio 12 d. jis buvo are\xc5\xa1tuotas, bet bausm\xc4\x97s i\xc5\xa1veng\xc4\x97 ir susitaik\xc4\x97 su Kazimieru Dominyku Oginskiu. 1716 metais prisijung\xc4\x97 prie Lietuvos bajor\xc5\xb3 suva\xc5\xbeiavime Vilniuje, kur buvo sudaryta antisaksoni\xc5\xa1ka konfederacija. Mykolo Kocielos prie\xc5\xa1ininkai band\xc4\x97 atimti i\xc5\xa1 jo Lietuvos did\xc5\xbeiojo i\xc5\xbedininko pareigyb\xc4\x99, tame tarpe 1719\xe2\x80\x931720 met\xc5\xb3 seime, bet jiems nepavyko pasiekti jos pa\xc5\xa1alinimo.'